Stormvejret i fredags har nu kostet en 61-årig mand livet ved Thy Træf. Det oplyser lokalpolitiet i Thisted. Til det store motorcykeltræf ville Erik Larsen Fjordvald fra Filskov ved Grindsted stormsikre sit telt, og i den forbindelse blev han ramt af en teltpløk, som borede sig fast i halsen på ham. - Han blev desværre erklæret død omkring klokken 15 i går søndag. Det var nærmest så uheldigt, som det kunne være, siger politikommissær Jørgen Jensen fra lokalpolitiet i Thisted. Den 61-årige mand blev fløjet med lægehelikopter til Aalborg, men her stod hans liv altså desværre ikke til at redde. De pårørende er underrettet. Politiet betragter hændelsen som et hændeligt uheld.

Opsummering:
Den 61-årige mand, der fik en teltpløk i halsen ved Thy Træf, er afgået ved døden.